Móricz Zsigmond Városi Könyvtár Tata - Fantom járt a tatai könyvtárban
Egy téli író-olvasó találkozó alkalmával Lakatos István grafikussal, képregény-rajzolóval ismerkedhettek meg a helyi fiatalok. A program sikere adta az ötletet, hogy a fiatal tatai grafikus, Varga Tomi is lehetőséget kapjon májusban megjelent könyve bemutatására a könyvtárban 2019. június 11-én. Gaston Laroux 1910-ben megjelent regénye, Az Operaház Fantomja - mindig is egyik kedvenc története volt Tominak. Így amikor tanulmányai végeztével lehetősége nyílt saját könyv megjelentetéséhez, nem volt kérdés, hogy ennek a regénynek az adaptációjához nyúl és alkot belőle képregényt.
Nagy kiadóknál szakaszokra bontják a munkát: külön szerkesztő, író, ceruzarajzoló, tuskihúzó, feliratozó és színező dolgozik egy-egy comics-on. Jelen esetben ez mind Varga Tomi keze munkáját dicséri.
Az író szívesen, fanyar humorával élvezetessé téve mesélt viszontagságos diákéveiről, amerikai tanulmányairól. Már a találkozó közben is záporoztak a tanulók kérdései, nem kellett bíztatni a grafikusnak tanuló diákokat. A program végén kisebb csoport rohamozta meg az írót, és tovább folyt a szakmai beszélgetés, melyet könyvvásárlás és dedikáció zárt.